Részt vett a Bamborough-vár bevételében, amely 1462. december 24-én kapitulált, a következő évben pedig Alnwick ostromát irányította. 1463. május 26-ától 1470 júliusáig a keleti határvidék kormányzója volt. Április közepén a határra küldték, hogy találkozzon a skót követekkel, és kísérje őket Yorkba. A Newcastle felé vezető úton majdnem tőrbe csalta őt Humphrey Neville egy csapat íjásszal, de felderítői időben figyelmeztették a márkit. Montague 1464. április 25-én a Hedgeley Moor-i csatában győzelemre vezette a yorki sereget. Május 15-én Montagu Hexhamnél váratlanul lerohanta a lancasteri csapatokat, és vezérüket, Somerset hercegét lefejeztette. A következő napokban számos lancasteri vezetőt végeztetett ki. Győzelmei és az ellenfél főurainak kegyetlen meggyilkoltatása lehetővé tette egy 15 éves fegyverszüneti megállapodás aláírását a skótokkal, ami megakadályozta, hogy a lancasteriek a határ északi oldaláról támadást indítsanak IV. Eduárd ellen.